3. schôdza NR SR - 2. deň - streda - A. dopoludnia
Dátum: 2010-08-04
Poslanec: Fico, Robert (SMER - SD)
Druh vystúpenia: Vystúpenie v rozprave

Vážený pán predseda Národnej rady Slovenskej republiky, vážená pani predsedníčka vlády, vážené dámy a páni, dovoľte mi, aby som využil túto príležitosť a opätovne na úvod môjho vystúpenia zablahoželal vláde Slovenskej republiky k jej vymenovaniu do významných funkcií, ktoré budú reprezentovať Slovenskú republiku. Nová vláda preberá exekutívne právomoci v období doznievania dôsledkov svetovej hospodárskej krízy, krízy, ktorá logicky poškodila aj našu krajinu. Kríza v plnej sile vypukla pred dvoma rokmi, v čase, kedy dominantnou vládnou stranou na Slovensku bola sociálna demokracia. Žiadna politická sila nebola v novodobej histórii slovenskej politiky vystavená takým skúškam ako práve sociálna demokracia. Svetová hospodárska kríza, nevídaná plynová kríza, je to kríza, s akou sa nestretla žiadna vláda od roku 1989, kríza, ktorá mala vážne dôsledky na slovenské hospodárstvo. Ale boli sme vystavení aj takým skúškam, ako bolo zavedenie spoločnej európskej meny alebo vstup do Schengenu, udalosti, ktoré mohli naplniť tri-štyri volebné obdobia, a nie jedno jediné. Chcel by som zdôrazniť, vážené dámy a páni, že v týchto skúškach sme sa na nikoho nevyhovárali. Nakoniec, čo by nám to pomohlo? Napriek tomu, a to sú fakty, teraz nebudem používať žiadnu demagógiu, vstup do Schengenu, bol prakticky zmarený, môžeme predložiť list, ktorý sme obdržali v auguste 2006 od Európskej komisie, kvôli technickej nepripravenosti Slovenskej republiky, sme zvládli. A Slovensko vstúpilo do Schengenu ako jedna z najlepšie technicky pripravených krajín. To je holý fakt, na ktorom sa nedá nič zmeniť. Holý fakt je, že opozícia v rokoch 2006 až 2010 odmietla podať vláde pomocnú ruku pri zavádzaní eura v podobe tzv. memoranda o porozumení, ktoré vláda podpísala prakticky s každým, počnúc študentmi cez dôchodcov, vyššie územné celky, ZMOS alebo ktorékoľvek iné inštitúcie. Dnes sa Slovensko vo všeobecnosti hodnotí ako krajina, ktorá zaviedla euro najhladšie spomedzi všetkých členských štátov eurozóny. Počas dvoch rokov boja proti dôsledkom svetovej hospodárskej krízy, lebo hovoríme o rokoch 2008 až 2010, sme dodržali základný sľub. A ten bol: nepreniesť ťarchu svetovej krízy na ľudí. Neprijali sme ani jedno jediné rozhodnutie, ktorým by sa znižovali dôchodky a mzdy. Nezavádzali sme nové dane či poplatky, ani tie, ktoré existovali, sme v žiadnom prípade nezvyšovali. Napriek tomu, a teraz použijem oficiálne údaje, má dnes Slovensko najvyšší hospodársky rast v Európskej únii, máme tretí najnižší dlh a má priemerný európsky deficit. Toto je výsledok nášho vládnutia. (Potlesk.) Chcem požiadať tak vládu Slovenskej republiky, ako aj pani predsedníčku, ktorá tu sedí po mojej ľavej ruke, ako aj ďalších vysokých predstaviteľov Národnej rady Slovenskej republiky: Prosím, prestaňme vytvárať o Slovensku falošný a nepravdivý obraz ako o krajine, ktorá je rozvrátená, ktorá má rozvrátené verejné financie, kde takmer zúri nejaká občianska vojna. Sami dobre viete, že toto vôbec nie je pravda. Keby to tak bolo, tak Slovensko je dnes odkázané na pôžičky z Medzinárodného menového fondu alebo na rôzne mechanizmy pomoci, ako to dnes vidíme napr. v súvislosti s takými štátmi, ako je Grécko. Prestaňte sa, prosím vás o to v dobrom, vážené dámy a páni, vyhovárať. Bezdôvodne neočierňujte Slovensko, neberte ľuďom nejakú mieru sebadôvery, ktorú ľudia na Slovensku potrebujú, lebo sú ťažké časy kvôli svetovej hospodárskej kríze. A nerobte to najmä preto, aby ste si pripravovali pôdu na prijímanie rozhodnutí, ako je privatizácia, lebo vy idete privatizovať, máte to v programovom vyhlásení vlády, ako je liberalizácia, lebo vy idete liberalizovať, alebo ako je deregulácia, lebo vy idete deregulovať. Sú to rozhodnutia podľa nás, podľa nášho hodnotového vybavenia, ktoré síce Slovensko nepotrebuje, ale vy ste legitímna vláda, robíte rozhodnutia, ktoré vy považujete za správne, lebo chcete naplniť podstatu svojho hodnotového vybavenia, ktoré je diametrálne odlišné od hodnotového vybavenia slovenskej sociálnej demokracie. Ak je, vážené dámy a páni, Slovenská republika krajina s najvyšším hospodárskym rastom, tretím najnižším dlhom a priemerným deficitom v rozvrate, ako to tvrdíte niekoľko mesiacov, mali ste teda predložiť programové vyhlásenie vlády, ktoré ponúkne riešenie na nápravu rozvratu Slovenskej republiky, rozvratu verejných financií a takmer občianskej vojny, o ktorej hovoríte, že sa na Slovensku deje. V predloženom programovom vyhlásení vlády, konštatujem, nič také nie je. Sami teda predkladáte písomný dôkaz, že vaše obvinenia o stave Slovenskej republiky boli a stále sú nepravdivé. Najlepšie slová sú skutky. Potrebujeme spoločne, vážená pani predsedníčka vlády, postupovať proti dôsledkom svetovej hospodárskej krízy. Tu ponúkame pomocnú ruku. Hovorím to v mene celého klubu strany Smer – sociálna demokracia. Pokiaľ pôjde o dôsledky svetovej hospodárskej krízy a prídete s návrhmi, ktoré budú pomáhať Slovensku a ľuďom, Smer – sociálna demokracia takéto návrhy a opatrenia určite podporí. V rokoch 2008, keď začala kríza, až 2010 som opakovane vyhlasoval, že oponentom vlády nie je opozícia, že najväčším nepriateľom Slovenska je kríza a na tú sa treba plne sústrediť. Musím s určitou mierou prekvapenia konštatovať, že ani obsah programového vyhlásenia vlády, ale ani včerajšie interpretačné vystúpenie pani predsedníčky, bol to určitý výklad Programového vyhlásenia vlády Slovenskej republiky, nepriniesli jasnú predstavu, čo ďalej so Slovenskom, s tzv. rozvratom, o ktorom stále hovoríte, čo s krízou. Zato naopak, a už som to počul aj teraz dosť prekvapujúco z úst pána predsedu Národnej rady, je jasne prezentovaná predstava, ako kriminalizovať opozíciu, ako naložiť s predsedom Najvyššieho súdu pánom Harabinom. To sa nám zdá byť na vládnutie trochu málo, aj na obsah programového vyhlásenia vlády. Nečakal som začiatok diskusie k programovému vyhláseniu v štýle, ktorý predniesol pán predseda Národnej rady Slovenskej republiky ohľadne korupcie a netransparentnosti. My sme nikdy netvrdili, že všetko bolo v poriadku. Snažili sme sa veci riešiť. Ale pýtam sa ešte raz: Našli niekomu z predstaviteľov strany Smer – sociálna demokracia účty vo švajčiarskych bankách? My sme našli predstaviteľov SDKÚ takéto účty. Brali niekedy predstavitelia strany Smer – sociálna demokracia peniaze? Nebrali ich nikdy. (Smiech v sále.) Ale sa preukázalo, že ich bral niekto iný. Takže chcel by som povedať veľmi vážne, vážené dámy a páni, ak chcete ísť touto cestou, to nie je dobrá cesta. Cesta takéhoto očierňovania a obviňovania bez akýchkoľvek dôkazov nikam nevedie. My sme predkladali veľmi jasné dôkazy o veciach, ktoré čosi potvrdzovali, ale ja naozaj touto cestou ani pri mojom vystúpení nechcem ísť. Ale, ak dovolíte, musím sa ohradiť proti spôsobu vystúpenia pána predsedu Národnej rady Slovenskej republiky, ktorý udal určitý tón diskusie počas dnešnej schôdze Národnej rady. Opätovne zdôrazňujem, pani predsedníčka, ponúkame pomocnú ruku v boji proti kríze. Predkladajte rozumné návrhy v tomto duchu a my všade tam, kde to bude nápomocné Slovensku a jeho ľuďom, ich podporíme. Nebudeme však asistovať, a hovorím to veľmi vážne, pri našej kriminalizácii, pri rozpredaji štátneho majetku alebo pri znižovaní pracovnoprávnej ochrany zamestnancov. Vážená pani predsedníčka vlády, vážené dámy a páni, hovoríte teda o rozvrate Slovenska, čo je výraz podľa môjho názoru, ktorý vyžaduje urgentné konanie, urgentnú akciu. Hovoríte o rozvrate verejných financií dlhé mesiace. Dlho naznačujete iné katastrofické scenáre v hospodárskej alebo v sociálnej oblasti. Po skončení tejto schôdze, možno to bude v piatok, možno to bude v utorok, ste zvolali alebo zvolávate ďalšiu schôdzu Národnej rady Slovenskej republiky, ktorá by mala teda prirodzene reagovať urgentne na vami hodnotenú kvalitu Slovenska. Ak teraz sme v rozvrate, ak sú v rozvrate verejné financie, očakávam, že hneď na ďalšej schôdzi Národnej rady predložíte nejaké návrhy, ktoré budú na tieto vaše tvrdenia reagovať. Ak dovolíte, ja vám prečítam program tej urgentnej schôdze Národnej rady Slovenskej republiky, a pýtam, čo to má s rozvratom a s rozvrátenými verejnými financiami, prvý bod programu, novelizácia Trestného poriadku, ďalší bod, organizácia činnosti vlády a územnej štátnej správy, znovu vytvárate ministerstvo životného prostredia, ďalší bod, chcete zmeniť Ústavu Slovenskej republiky vo vzťahu k imunite poslancov. Prosím vás, čo má toto spoločné s rozvrátenými verejnými financiami? Jednoducho sami neustále podávate ďalšie a ďalšie písomné dôkazy, že to, čo ste tvrdili pred voľbami, a to, čo tvrdíte aj teraz, nie je absolútne žiadna pravda. Vážené dámy a páni, vláda Slovenskej republiky je legitímna a bude prijímať rozhodnutia podľa vlastného uváženia a, pochopiteľne, za predpokladu, že bude mať podporu Národnej rady Slovenskej republiky. Hoci to z programového vyhlásenia vlády ani z včerajšieho vystúpenia pani predsedníčky nevyplýva, mala by sa vláda sústrediť predovšetkým na svetovú hospodársku krízu, ktorá ešte ani zďaleka neprestala škodiť. Na to musí byť ale vládna koalícia stabilná a politicky súrodá. Otázka je, či vládna koalícia napĺňa tieto charakteristiky, ktoré sú tak dôležité pre krízové obdobia. Krátko po vzniku novej vládnej koalície ste odmietali konštatovania, že na Slovensko prichádza v podstate šesťkoalícia, nie štvorkoalícia. Po podpísaní zvláštnej dohody v politickej strane SaS máme faktickú päťkoalíciu. Vznik šesťkoalície je čo? Je otázkou času? Kedy jednoducho sa stane to, že ďalšia skupina, ktorá bola zaradená do politickej strany, si postaví svoju vlastnú politickú platformu a bude tvoriť šiesty článok tejto vládnej koalície? Ako má Slovensko reagovať na krízu pri takejto zvláštnej konglomerácii politických strán, hnutí a, dovolím si povedať aj výraz, voľnomyšlienkárov, niektorých, ktorí sú súčasťou tejto vládnej koalície? Pani predsedníčka vlády, ja vás chcem požiadať o vyjadrenie počas vašej odpovede alebo diskusie na oprávnené obavy, ktoré máme predovšetkým v strane Smer – sociálna demokracia, v súvislosti so zvláštnou dohodou, ktorá bola podpísaná v politickej strane SaS. Je úplne zrejmé, že došlo k absolútnemu obratu postojov bez toho, aby boli naplnené akékoľvek požiadavky. Je úplne zrejmé, že tu bola vyhlasovaná vzájomná nedôvera. A potom zrazu o niekoľko dní tu bola vzájomná dôvera. A ako dôvod tejto dohody je prezentovaná aktualizácia programového vyhlásenia vlády, čo, aj vy, pani predsedníčka vlády, to musíte vedieť, je číry politologický nezmysel. Nie je možné aktualizovať programové vyhlásenie vlády. Pán Matovič teraz povedal, a pani predsedníčka vlády, že to je číry nezmysel, ak ste dobre počuli. Tak potom o čo tu išlo, o aký nezmysel, o akú tajnú politickú dohodu Na čo sa tu hráme? Tak teda povedzte, čo bolo obsahom tej dohody, prečo ste pristúpili po troch-štyroch dňoch k veľmi silným slovám na adresu vlády, že, pani predsedníčka vlády, vláda nemá žiadnu dôveru, vy nemáte žiadnu úctu k nim. Zrazu hovoríte, že sa vzdáte mandátu, keď odídete z konkrétnej politickej strany. Čo je za tým? Ja vás chcem poprosiť, pani predsedníčka vlády, o vyjadrenie. Naozaj to vyvoláva veľké obavy, čo to je za mechanizmus, ktorý sa zaviedol tri týždne po zostavení vlády, na základe takýchto tajných zmlúv niekto chce na Slovensku vládnuť. Vážená pani predsedníčka, úprimne a osobne poviem, že vám nezávidím pyramídu, na vrchole ktorej stojíte, je to ale vaše slobodné rozhodnutie, vyliezť na vysoký strom, ktorý je niekoľkokrát zhnitý a podpílený, rozhodnutie s plnou zodpovednosťou za možný vývoj, ktorý môže prísť vďaka tejto politickej nestabilite. Riziká politickej nestability sú u nás vzhľadom na krízové obdobie mimoriadne vysoké. Ak dovolíte, dovolil som si toto hodnotenie politickej stability aj preto, lebo som bol predsedom vlády jednej z najstabilnejších vládnych koalícií v celej histórii Slovenskej republiky. Naozaj tá vládna koalícia nemala problémy tohto rázu, tohto typu, ako to vidíme teraz. Vážené dámy a páni, Programové vyhlásenie vlády Slovenskej republiky je pre nás nedôveryhodné. Už viackrát sme ho označili za generálny podraz na voličoch, pretože pri zbežnom porovnaní programového vyhlásenia a volebných programov strán vládnej koalície je zrejmé, že obsah volebných programov bol bezprecedentne odignorovaný. No asi by som sa necítil príjemne, keby som bol teraz v koži KDH alebo v koži SaS, pretože tam nie je prakticky nič, nič z týchto programov, ktoré boli prezentované pred voľbami. Podraz podľa nás spočíva predovšetkým v tom, že strany vládnej koalície sociálnym populizmom a širokým záberom od legalizácie marihuany až po zmluvu s Vatikánom chceli osloviť čo najviac voličov, pričom si uvedomovali, že pri reálnom vládnutí ani sociálna politika, ani extrémne návrhy, ako je legalizácia marihuany alebo zmluva s Vatikánom, nemôžu byť vzhľadom na hodnotové vybavenie koaličných strán súčasťou programového vyhlásenia vlády. Veď vy ste to museli už vtedy vedieť, keď ste to dávali do svojich volebných programov, že to je v podstate niečo, čo nemôže byť súčasťou programového vyhlásenia, ak budete súčasťou vládnutia na Slovensku. (Potlesk.) Chcem ďalej uviesť, že programové vyhlásenie vlády je pre nás nedôveryhodné preto, lebo obsahuje záväzky, na ktoré vládna koalícia nemá silu. Ja sa už ani neviem dorátať tých návrhov ústavných zákonov, pretože ak podrobne čítame programové vyhlásenie vlády, tak sú tam niektoré návrhy zákonov, ktoré neoznačujete ako návrhy ústavných zákonov, ale je úplne evidentné, že musíte pristúpiť k zmene buď Ústavy Slovenskej republiky, alebo niektorých iných ústavných zákonov. Čiže možnože ich je ešte viacej, ako sme pôvodne hovorili deväť. Pýtam sa, ako chcete naplniť tento záväzok, čo potom poviete. Predložíte návrhy zákonov, ktoré vám neprejdú, a poviete verejnosti: "No my sme chceli, ale to zlá opozícia, to zlá strana Smer – sociálna demokracia nám nedovoľuje naplniť naše programové vyhlásenie." To snáď sa nebudete vyhovárať na opozíciu, že nie ste schopní splniť svoje vlastné programové vyhlásenie? Bolo treba úplne inak postupovať. Ak ste chceli tieto návrhy ústavných zákonov dať do programového vyhlásenia vlády, mali ste rokovať a pýtať sa, či je alebo nie je podpora na takéto zákony. A možno by sme sa boli bývali na niečom dohodli. No ale vy ste neprišli ani na formálne rokovania, vy ste neprišli ani na rokovanie o eurovale, ani o Grécku, takže nesiete si spoluzodpovednosť za ústavné zákony, ktoré ste predložili do programového vyhlásenia vlády. (Potlesk.) Programové vyhlásenie vlády je pre nás nedôveryhodné aj preto, lebo dlhé mesiace boli občania doslova zaplavovaní ponukami na kvalifikovanejšie riešenie dopadov finančnej a hospodárskej krízy. Vládny program však okrem rozptýlených konštatačných slov alebo viet neobsahuje ani len malý odstavček venovaný téme kríza. To nie je žart, to je holý fakt. Prosím vás, nájdite si to tam, ukážte mi to, budem veľmi rád s vami o tom diskutovať. Rovnako vo vládnom programe nie je obsiahnutá komplexnejšia predstava o zvyšovaní kvality života na Slovensku ako sloganu billboardovej kampane. Ďalšej veľkej predvolebnej problematike, ktorou je zamestnanosť, už prerokovaný dokument venuje pozornosť. Ponúkaný zázračný liek na rozvoj zamestnanosti ale chýba. Najväčšou, ako som už uviedol, marketingovou témou bola a stále je problematika stavu verejných financií. Človek mal práve tu očakávať najväčšiu katastrofu a byť podnietený k zmene volebného správania. Veď predsa charakteristickými pomenovaniami nášho pôsobenia vo vláde bolo, že ideme gréckou cestou, že to je rozvrat verejných financií, že štát skončil. V programovom vyhlásení vlády však nie sú vôbec žiadne opatrenia, ktoré by tomuto nasvedčovali. Človek zároveň očakával riešenia situácie, tie však v časti programového vyhlásenia venované verejným financiám nenájdeme. Znížiť deficit verejných financií do roku 2014 pod 3 % hrubého domáceho produktu, tento cieľ sa snažíte dosiahnuť takýmito záväzkami, a teraz dobre počúvajte: "Pre Slovensko je veľmi dôležité zastaviť zadlžovanie budúcich generácií. Znižovanie deficitu bude vláda realizovať opatreniami na strane príjmov aj výdavkov. Vláda urobí poriadok vo verejných financiách, vláda zvýši transparentnosť verejných financií." Toto je akože odpoveď na dosiahnutie 3-percentného deficitu v roku 2013? To je snáď žart a to nie je odpoveď. To sú obyčajné všeobecné deklarácie, ktoré nikomu nič nehovoria a nie sú schopné znížiť deficit na úroveň, o ktorej teraz hovorím. Programové vyhlásenie neodpovedá ani len na základné otázky, aké nástroje na zníženie deficitu vláda použije. Pani predsedníčka vlády, poprosím vás o odpovede na tieto otázky, aké nástroje chcete použiť na zníženie deficitu, keď v programovom vyhlásení vlády nie je o tom nič. Alebo zase ideme tou istou cestou, že rozprávame ako pred voľbami o marihuane, rozprávame o Vatikáne, ale potom je po voľbách, zvyknite si, nebude nič? To znamená teraz rýchlo schváliť programové vyhlásenie vlády. A môžeme teda očakávať v septembri alebo v októbri naozaj niečo radikálne, pokiaľ ide o peniaze? Čiže pýtame sa, aké nástroje chcete použiť. Chceme to vedieť, lebo sme sociálnodemokratická opozícia a chceme chrániť hodnoty, na ktorých je táto strana postavená. Ďalej sa pýtame, či tieto nástroje, ktoré chcete použiť na zníženie deficitu, pomôžu hospodárskemu rastu, lebo jedna vec je znižovať deficit, druhá vec je, aký to bude mať vplyv na hospodársky rast. A pýtame sa aj po tretie, či tieto rozhodnutia, ktorá chcete prijať, alebo opatrenia prehĺbia alebo neprehĺbia polarizáciu spoločnosti medzi tými, čo majú viac, a tými, čo majú menej. Pokiaľ ide o náš pohľad, veľmi nás mrzí, vážená pani predsedníčka vlády, že ste úplne rezignovali na veľké verejné investície vo vašom programovom vyhlásení vlády, pretože môžeme čítať programové vyhlásenie v časti diaľnic zhora, zdola, zboku, sprava, zľava, ako len chceme, je úplne evidentné, že chcete predovšetkým prehodnocovať a analyzovať. Slovensko nepotrebuje prehodnocovať, analyzovať. Slovensko potrebuje stavať diaľnice. Najdrahšie diaľnice sú tie, ktoré sa nestavajú. My sme to otvorene priznali. Kríza nám zobrala 18 mesiacov, 18 mesiacov sme sa s bankami snažili dohodnúť a nájsť riešenie finančného krytia PPP projektov. Podarilo sa nám PPP projekt na ceste medzi Nitrou a Zvolenom dotiahnuť tak ďaleko, že bol v roku 2009 vyhlásený za najlepší infraštrukturálny projekt v roku 2009 v celej Európe. Tak asi to nebolo až tak zle urobené. Pred finančným uzatvorením je teraz druhý balík. Hovoríme o Dubnej Skale až po Košice. Ja verím, že vaša vláda, pani predsedníčka, nezastaví tento proces a že sa bude stavať aj táto diaľnica, lebo keď nebudeme mať veľké verejné investície, tak ako ste odpískali aj Jaslovské Bohunice, nový atómový zdroj, ako ste odpískali širokorozchodnú, veľmi ťažko sa bude štartovať hospodársky rast. Mimochodom, k tej širokorozchodnej vás chcem poprosiť, pani predsedníčka, pozrite si vyjadrenie maďarského premiéra pána Orbána, čo povedal na širokorozchodnú. Povedal: "Beriem všetkými desiatimi." Takže Slovensko zase bude úplne vyradené zo všetkého, ale Rakúsko, Maďarsko, Ukrajina zabezpečia prepojenie Západu a Východu. Podľa mňa z číro ideologických dôvodov odmietate tento projekt a nepozeráte sa naň pragmaticky, racionálne. Je to vaše rozhodnutie. My ho rešpektujeme, je to veľká tragédia, veľká škoda, že odmietate veľké verejné investície na Slovensku. Aj preto budete mať problém s hospodárskym rastom. Dovoľte mi, aby som sa preto stotožnil s názormi analytikov pri všeobecnom hodnotení predloženého programového vyhlásenia, podľa ktorých programové vyhlásenie je v príkrom rozpore s predvolebnými sľubmi a neobsahuje merateľné ukazovatele pre hodnotenie plnenia záväzkov vlády. (Potlesk.) Odvolávať sa v takejto situácii na vôľu občanov je možné považovať za nenáležité. Aká je miera legitimity vlády po zhrnutí všetkých uvedených argumentov. Z hľadiska hodnotového je vládny program vo svojich vyjadreniach opatrnejší oproti volebným programom a strategickým dokumentom vládnych strán. Snaží sa v niektorých častiach zvýrazňovať sociálne prvky. Nech nás ale nepomýli terminológia, ktorá chce zmierniť doterajšiu pravicovú rezolútnu dikciu opatrení pripravovaných pred voľbami a následne realizovaných po voľbách, napr. predstava, že: "Na Slovensku je ešte stále veľa oblastí osobného života jednotlivca, do ktorých štát zasahuje neprimeraným spôsobom. V 21. storočí je preto nutné zmeniť základné princípy fungovania spoločnosti tak, aby občan nebol obmedzovaný pri voľbe okolností svojho života." Je to v omnoho uhladenejšej podobe, ale s nezmeneným obsahom premietnutá filozofia do 1., 2. aj 3. časti vládneho programu. Aj tzv. zaostrenie úsilia politikov na každodenné problémy bežného príslušníka strednej vrstvy chce dosahovať nie cestou redistribúcie spoločenských zdrojov, ale ponechania na voľnú ruku trhu práve v neprospech tejto skupiny občanov. Praktické smerovanie hospodárskej politiky vytvárania podnikateľského prostredia na úkor istôt a rozvoja občanov, to všetko v konečnom dôsledku smeruje proti ľuďom vrátane bežného príslušníka strednej vrstvy, o ktorom toľko v programovom vyhlásení vlády hovoríte. Rovnako uhladený výraz je "zaviesť pružnejšie pracovné vzťahy". Občania veľmi dobre poznajú z volebného obdobia rokov 2002 až 2006, vtedy znamenal zníženie pracovnoprávnej ochrany na minimum a nepredstavoval alternatívu pre ľudí práce žijúcich v európskom priestore. Alebo je tu volebná rétorika: "Zachránime bratislavské letisko a Cargo zmenou na veľmi opatrný termín vo vládnom programe, vstup strategického investora." Prosím vás, na čo sa hráme? Však dobre vieme, že idete privatizovať. Tak tam teda napíšte, otvorene povedzte verejnosti, že po tom, čo vláda Smeru, Slovenskej národnej strany a HZDS zainvestovala miliardy korún do rekonštrukcie bratislavského letiska, idete ho predať. Povedzte, že idete predať Cargo, povedzte, že idete predať všetko ostatné, čo má akú-takú hodnotu, a neskrývajte sa za slová "zachránime bratislavské letisko". A pred kým ho chcete, prosím vás, zachraňovať? "Zachránime Cargo." Pýtam sa, pred kým chcete zachraňovať to Cargo, pred kým chcete zachraňovať SAD-ky, pred kým chcete zachraňovať teplárne, do ktorých sa nainvestovali miliardy eur dohromady, ak to zoberiem vrátane celého Slovenska (Potlesk.), nehovoriac o tom, že chcete privatizovať v období krízy, kedy je trhová cena najnižšia. A zle vám radia, pani predsedníčka, ak tvrdia, že vraj to sú peniaze, ktoré budete môcť použiť na vykrytie deficitu Sociálnej poisťovne, ktorý je spôsobený odklonom do dôchodkových správcovských spoločností. Dobre rátajte. Ročne potrebujete miliardu eur, aby ste vykryli deficit v Sociálnej poisťovni. Miliardu eur za toto, čo som teraz vyrátal, nikdy nedostanete. Vy nedostanete z privatizácie peniaze ani na tri štvrtiny roka, pokiaľ ide o dôchodky, nieto ešte na celé štvorročné obdobie. Čiže viacej škody ako úžitku v tejto oblasti bude určite napáchanej. Programové vyhlásenie vlády, vážené dámy a páni, potvrdzuje, že na Slovensku nastúpila skutočná pravicová vláda. Ja to nepoužívam ako výraz expresívny alebo výraz, ktorý má niečo znehodnocovať. Slovenská politická scéna sa rozdelila. Rozdelila sa na vnímanie pravicové, liberálne a určite vnímanie stredoľavé. A vy ste sa týmto programovým vyhlásením jasne prihlásili k pravicovosti so všetkými prístupmi, hodnotami a postojmi, ktoré sú typické pre strany konzervatívneho alebo neoliberálneho typu. Na tomto konštatovaní nezmení nič, ani snaha dať nejaký sociálny šál, ako pekne to tak obliecť, toto celé programové vyhlásenie. Vážené dámy a páni, programové vyhlásenie vlády je nedôveryhodné aj preto, lebo vládna koalícia od prvých dní od svojho pôsobenia robí presne niečo iné, ako deklarovala či už pred voľbami alebo teraz. Ja by som možno použil iba dva príklady. Vy ste včera tiež, pani predsedníčka, použili príklady s Kolumbiou. Celkom sme tomu nerozumeli, ale pravdepodobne to je nejaká náhrada za to, že nie je marihuana v programovom vyhlásení vlády. (Potlesk.) Ale chcel by som použiť dva príklady. Oblasť transparentnosti, stále hovoríte to, že treba byť transparentný, transparentný a transparentný. Tak sa teda pýtam, čo také tajné idete prerokovávať na vláde, keď tam nechcete ani generálneho prokurátora, nechcete tam ani šéfa Sociálnej poisťovne. Pani predsedníčka vlády, v mojej vláde sedel riaditeľ, predseda Štatistického úradu Slovenskej republiky, pán Mach. A pán Mach, pokiaľ viem, bol vo vrcholových orgánoch Kresťanskodemokratického hnutia a vôbec to nikomu nevadilo. Bol pri všetkých závažných rozhodnutiach a rozhovoroch vlády, ktoré sme viedli. Čoho sa bojíte? O akej transparentnosti potom hovoríte, keď sa bojíte mať aj generálneho prokurátora na rokovaní vlády Slovenskej republiky? To je niečo, čo je pre nás absolútne nepochopiteľné. (Potlesk.) Čo je transparentné, pani predsedníčka vlády, na tej dohode, ktorú podpísala skupina poslancov s vedením jednej politickej strany? Tam som vás požiadal o odpoveď. A privítal by som, keby ste na to naozaj reagovali. Rovnako použijem druhý príklad, keď ste stále hovorili, že má nastúpiť vláda odborníkov, ľudí, ktorí sa absolútne vyznajú. Pani predsedníčka, toto nebude osobná poznámka, ktorú urobím, lebo ja sa nechcem nikoho osobne dotknúť a ľudí nepoznám po stránke charakterovej a osobne, ale pýtam sa, ako sa môže stať, že ministrovi obrany dáte podmienku, že sa má naučiť do októbra angličtinu. A čo to je absolventská stáž, byť členom vlády alebo čo to vlastne je? (Potlesk.) To je čo, ako to vyskúšame? Teraz dáme nejakú komisiu parlamentu alebo vyrobíte nejakú komisiu a posadíme si ministra obrany? Pri všetkej úcte pán minister, ja vás naozaj nepoznám osobne. Ja teraz hovorím o politike, jednoducho o veciach , ktoré sa nemôžu diať. To je čosi, čo mimoriadne znižuje vážnosť vyhlásení a dôveryhodnosť toho, čo hovoríte v poslednom období. Aj preto považujeme ten váš postoj za absolútne nedôveryhodný. Vážená pani predsedníčka vlády, včera ste použili vo svojom vystúpení, ktoré som pozorne počúval, výraz, že dochádza k zásadnej zmene vládnutia. Ak som zle zacitoval, tak sa ospravedlňujem, ale myslím, že zásadná zmena ako výraz bola použitá v súvislosti s vládnutím. Áno, poďme si teraz úplne na záver povedať, či zásadná zmena vládnutia prichádza alebo neprichádza. A neviem, či vedome alebo nevedome, možno by ste mali hovoriť so svojimi poradcami, lebo niekedy vám dávajú informácie, ktoré vás postavia do zlého svetla, ste použili na podporu svojich vyjadrení slová o. i. aj laureáta Nobelovej ceny za ekonómiu pána Stiglitza. A hovorili ste o tom, že v podstate ako keby on odobroval to, čo idete teraz robiť a čo nazývate zásadnou zmenou vašej politiky alebo zásadnou zmenou, ktorá má prísť na Slovensko. Pani predsedníčka vlády, pán Stiglitz napísal jednu veľmi známu štúdiu, tri odporúčania Medzinárodného menového fondu, odporúčania, ktoré vedú do pekla. A preto ak hovoríme o zásadnej zmene vládnutia na Slovensku, tak ja teda pomenujem presne tie tri odporúčania, o ktorých hovorí Stiglitz. A vy ste to presne opísali od neho. Prvým je privatizácia. To znamená, že idete sprivatizovať všetko, čo ešte má nejakú hodnotu vrátane SAD-iek. Pri SAD-kách som veľmi pesimistický. Spýtajte sa predstaviteľov vyšších územných celkov, aké ťažkosti im to urobí. Teplárne považujem za absolútny nezmysel privatizovať v čase, keď boli naozaj mnohé z nich zmodernizované. Dokážu cez štát, vieme tam regulovať určité veci. Takto to bude úplne v rukách cudzích majiteľov, ktorí si s tým budú robiť, čo chcú. Čiže prvý bod, o ktorom hovorí Stiglitz, je privatizácia. Áno, idete presne podľa toho. Po druhé, druhý bod, o ktorom hovorí Stiglitz, je liberalizácia. Veď vaše programové vyhlásenie je plné takýchto krokov. Idete zrušiť zákon o obchodných reťazcoch, gratulujem. Teším sa na to, ako slovenskí dodávatelia budú ťažko bojovať s týmito obchodníkmi, ktorí im kladú neuveriteľné ťažké zmluvy. Veď vy dobre o tom viete, ako to celé funguje a aké ťažké veci musia niekedy dodávatelia absolvovať, aby sa dostali na trh, do supermarketov. Hovoríte o tom, že treba pustiť nové subjekty na trh so zdravotnou starostlivosťou. Vy dobre viete, čo to bude znamenať. Znamená to opäť menej peňazí pre nemocnice, pretože sa to bude prerozdeľovať a bude treba peniaze dávať ďalším a ďalším a ďalším zdravotníckym zariadeniam predovšetkým súkromného charakteru. Hovoríte o liberalizácii osobnej železničnej dopravy. Čo to je? Liberalizácia osobnej železničnej dopravy znamená vstup zahraničných partnerov na územie Slovenskej republiky a poskytovanie osobnej železničnej dopravy? Možnože aj tu by som čakal nejaké vysvetlenie zo strany vládnej koalície. Hovoríte o liberalizácii energií. Bolo také, dúfam, že to bolo nešťastné vyhlásenie alebo nejaký prešľap, vyhlásenie, keď minister hospodárstva povedal, že jeho nezaujímajú už stabilné ceny energií. Ak to tak nie je, tak by bolo dobré, aby to vyvrátil, pretože ja si myslím, že ak má niečo štát zaujímať, tak sú to stabilné ceny energií. A, prosím, pozrite sa na štyri roky 2006 až 2010, ako sa vláda, v ktorej bol Smer, správala vo vzťahu k energiám. To bola zodpovedná politika voči ľuďom a nikto o nič neprišiel, ani podniky a už v žiadnom prípade ani ľudia. (Potlesk.) Tretia vec, o ktorej hovorí Stiglitz, je deregulácia. Opäť, kopu opatrení nájdeme vo vašom programovom vyhlásení. Napr. o. i. hovoríte, že treba vrátiť zdravotným poisťovniam právo na zisk. Nuž dobre, tak zase sa vyberie na základe zákona od ľudí veľké množstvo peňazí, súkromná poisťovňa si z toho odkrojí nejaký zisk. Nechápem prečo, na to je predsa správny fond, aby platili mzdy, nájmy za svoje budovy, autá a ďalšie veci. To sú veci, ktoré s naším hodnotovým vybavením, ako tu sedí skupina 62 poslancov za stranu Smer – sociálna demokracia, nemá nič spoločné. Doplním, vážená pani predsedníčka vlády, tieto tri body, ktoré označil pán Stiglitz, na ktorého ste sa odvolávali, za kroky do pekla, lebo ony sú naozaj kroky do pekla, o štvrtý bod. A to je oslabovanie sociálneho štátu. Už som označil predovšetkým zmenu Zákonníka práce za nešťastnú. Nešiel by som touto cestou. Budeme oponovať veľmi vážne tomuto kroku, ktorý chcete urobiť. Budeme veľmi pozorne sledovať naplnenie záväzku vlády prehodnocovať kompenzáciu zdravotne postihnutých ľudí a ďalšie a ďalšie kroky, ktoré jednoznačne smerujú k oslabeniu sociálneho a pracovnoprávneho postavenia ľudí. Takže, vážená pani predsedníčka, ak ste hovorili o zásadnej zmene vo vládnutí. Zásadná zmena vo vládnutí je táto: privatizácia, liberalizácia, deregulácia, oslabenie sociálneho štátu. Máme právo toto konštatovať na základe dôkladnej a dôslednej analýzy programového vyhlásenia vlády, ktoré ste predložili a o dôveru v rámci ktorého sa uchádzate. Vedomí si záväzku, vážené dámy a páni, ktoré má poslanecký klub strany Smer – sociálna demokracia voči takmer 35 % ľudí, ktorí nám dali podporu v posledných voľbách, vedomí si toho, aké hodnoty vyznávame a ako je politická scéna rozdelená, poslanecký klub strany Smer –sociálna demokracia nepodporí predložené programové vyhlásenie, a preto ani nezahlasuje za vyslovenie dôvery vláde Slovenskej republiky. Od začiatku však dodržíme sľub, že budeme tvrdou, ale konštruktívnou opozíciou, znovu podávam ruku, na opatrenia, ktoré sa týkajú hospodárskej krízy, dôsledkov, ktoré treba riešiť. Na to sa treba sústrediť, a nie na kriminalizáciu opozície a na všelijaké tie figové listy, ktoré ste ponastavovali pomerne často v programovom vyhlásení. Za účelom odstránenia aspoň niektorých zásadných a systémových nedostatkov programového vyhlásenia poslanecký klub predloží v pléne Národnej rady Slovenskej republiky pozmeňujúci návrh na doplnenie návrhu uznesenia. A navrhneme, aby Národná rada požiadala vládu o ďalšie rozpracovanie a tým aj zohľadnenie vo svojej činnosti takých skutočností, akými sú realizácia stratégie Európa 2020 v podmienkach Slovenskej republiky. Tam nič nemáte. Európska únia ide prijímať vážny dokument a v podstate sa touto témou ani nezaoberáte. Ďalšie opatrenia v boji proti dopadom hospodárskej krízy. Systémové riešenie problematiky rozvoja zamestnanosti a tvorby nových pracovných miest. Komplexný pohľad na otázky kvality života na Slovensku. (Program podporí a ochráni starších ľudí. Analýza niektorých rizík vyplývajúcich z programového vyhlásenia. Tento pozmeňujúci návrh bude podaný počas samotného rokovania Národnej rady. Vážený pán predseda Národnej rady Slovenskej republiky, vážené dámy a páni, pani predsedníčka vlády, členovia vlády, ja želám občanom Slovenskej republiky vládu, ktorej činnosť by mohli považovať za dobrú a správnu, vládu, ktorú by akceptovali a rešpektovali. Už predložené p